ಇಂದು ಚುನಾವಣೆ ನಡೆದರೆ ಎನ್‌ಡಿಎಗೆ 326 ಸ್ಥಾನ – ಕಾಂಗ್ರೆಸ್‌ ಸ್ವಲ್ಪ ಚೇತರಿಕೆ

– ಬಿಜೆಪಿಗೆ 261, ಕಾಂಗ್ರೆಸ್‌ಗೆ 106
– ಮೂಡ್ ಆಫ್ ದಿ ನೇಷನ್ ಸಮೀಕ್ಷೆ

ನವದೆಹಲಿ: ಇಂದೇ ಲೋಕಸಭಾ ಚುನಾವಣೆ(Lok Sabha Election) ನಡೆದರೆ ಬಿಜೆಪಿ ನೇತೃತ್ವದ ಎನ್‌ಡಿಎ(NDA) ಅಧಿಕಾರ ಉಳಿಸಿಕೊಳ್ಳಲಿದೆ. ಹೀಗಿದ್ದರೂ ಅದರ ಜನಪ್ರಿಯತೆಯಲ್ಲಿ ಕುಸಿತದ ಲಕ್ಷಣಗಳು ಕಂಡುಬರುತ್ತಿವೆ ಎಂದು ಇಂಡಿಯಾ ಟುಡೇ–ಸಿವೋಟರ್‌ನ ಇತ್ತೀಚಿನ ಮೂಡ್ ಆಫ್ ದಿ ನೇಷನ್ (MOTN) ಸಮೀಕ್ಷೆ ತಿಳಿಸಿದೆ.

ಪ್ರಸ್ತುತ 12ನೇ ವರ್ಷಕ್ಕೆ ಕಾಲಿಟ್ಟಿರುವ ಎನ್‌ಡಿಎ ಮೈತ್ರಿಕೂಟವು ಇಂದು ಚುನಾವಣೆ ನಡೆದರೆ 326 ಸ್ಥಾನಗಳನ್ನು ಗೆಲ್ಲುವ ಸಾಧ್ಯತೆಯಿದೆ. ಜನವರಿಯಲ್ಲಿ ನಡೆದ ಹಿಂದಿನ ಸಮೀಕ್ಷೆಯಲ್ಲಿ 352 ಸ್ಥಾನಗಳ ಭವಿಷ್ಯ ನುಡಿಯಲಾಗಿತ್ತು. ಅದಕ್ಕೆ ಹೋಲಿಸಿದರೆ 26 ಸ್ಥಾನಗಳ ಕುಸಿತವಾಗಿದೆ.

ಜನವರಿ ಸಮೀಕ್ಷೆಗೆ ಹೋಲಿಸಿದರೆ INDIA ಒಕ್ಕೂಟದ ಸ್ಥಾನಗಳಲ್ಲಿ ಗಣನೀಯ ಏರಿಕೆಯೇನೂ ಕಂಡುಬಂದಿಲ್ಲ. ಇತ್ತೀಚಿನ ಸಮೀಕ್ಷೆಯು ಕಾಂಗ್ರೆಸ್(Congress) ನೇತೃತ್ವದ ಮೈತ್ರಿಕೂಟಕ್ಕೆ 185 ಸ್ಥಾನಗಳನ್ನು ಅಂದಾಜಿಸಿದ್ದರೆ, ಜನವರಿ 2026ರ ಸಮೀಕ್ಷೆಯಲ್ಲಿ 182 ಸ್ಥಾನಗಳನ್ನು ಊಹಿಸಲಾಗಿತ್ತು. ಆದರೆ, 2014ರ ನಂತರ ಎನ್‌ಡಿಎಗೆ ತೀವ್ರ ಪೈಪೋಟಿ ನೀಡಿ 2024ರಲ್ಲಿ ಈ ಮೈತ್ರಿಕೂಟ ಗೆದ್ದಿದ್ದ 234 ಸ್ಥಾನಗಳಿಗೆ ಹೋಲಿಸಿದರೆ ಇದು ದೊಡ್ಡ ಮಟ್ಟದ ಕುಸಿತವಾಗಿದೆ.

‘ಮೂಡ್ ಆಫ್ ದಿ ನೇಷನ್’ ಸಮೀಕ್ಷೆಯು ಕಳೆದ ಸುಮಾರು ಎರಡು ದಶಕಗಳಿಂದ ಇಂಡಿಯಾ ಟುಡೇ ಗ್ರೂಪ್ ನಡೆಸಿಕೊಂಡು ಬರುತ್ತಿರುವ ದ್ವೈವಾರ್ಷಿಕ ಸಮೀಕ್ಷೆಯಾಗಿದೆ. ಆಗಸ್ಟ್ 2026ರ ಆವೃತ್ತಿಯನ್ನು ಸಿವೋಟರ್ ಸಂಸ್ಥೆ ನಡೆಸಿದ್ದು, ಜುಲೈ 1 ರಿಂದ ಆಗಸ್ಟ್ 25ರ ನಡುವೆ 25,184 ಜನರನ್ನು ನೇರವಾಗಿ ಸಂದರ್ಶಿಸಲಾಗಿದೆ. ಇದರ ಜೊತೆಗೆ, ಸಿವೋಟರ್‌ನ ನಿಯಮಿತ ಟ್ರ್ಯಾಕಿಂಗ್‌ನ ಭಾಗವಾಗಿ ಕಳೆದ ಆರು ತಿಂಗಳಲ್ಲಿ ನಡೆಸಲಾದ ಇತರ 91,795 ಸಂದರ್ಶನಗಳನ್ನು ಆಧರಿಸಿ ಆಗಸ್ಟ್ 2026ರ ಸಮೀಕ್ಷೆಯ ಫಲಿತಾಂಶಗಳನ್ನು ಸಿದ್ಧಪಡಿಸಲಾಗಿದೆ.

ಬಿಜೆಪಿಗೆ 261
ಇಂದು ಚುನಾವಣೆ ನಡೆದರೆ ಬಿಜೆಪಿಗೆ 261 ಸ್ಥಾನಗಳು ಲಭಿಸಲಿವೆ ಎಂದು ಆಗಸ್ಟ್ 2026ರ ಸಮೀಕ್ಷೆ ಅಂದಾಜಿಸಿದೆ. ಆರು ತಿಂಗಳ ಹಿಂದಷ್ಟೇ 272ರ ಮ್ಯಾಜಿಕ್ ಸಂಖ್ಯೆಗಿಂತ ಸಾಕಷ್ಟು ಮೇಲಿದ್ದ 287 ಸ್ಥಾನಗಳನ್ನು ಈ ಸಮೀಕ್ಷೆ ಊಹಿಸಿತ್ತು. ಆದಾಗ್ಯೂ, 2024ರ ಚುನಾವಣೆಯಲ್ಲಿ ಬಿಜೆಪಿ ಗೆದ್ದಿದ್ದ 240 ಸ್ಥಾನಗಳಿಗಿಂತ ಈಗಿನ ಸಂಖ್ಯೆ ಹೆಚ್ಚಿದೆ. ಇದನ್ನೂ ಓದಿ: ದೇಶಾದ್ಯಂತ 41 ಅಗತ್ಯ ವಸ್ತುಗಳ ಬೆಲೆ ಸ್ಥಿರತೆಗೆ ಮುಂದಾದ ಕೇಂದ್ರ; 579 ಕೇಂದ್ರಗಳಲ್ಲಿ ಮೇಲ್ವಿಚಾರಣೆಗೆ ಜೋಶಿ ನಿರ್ದೇಶನ

ಕಾಂಗ್ರೆಸ್‌ಗೆ 106
ಬಿಜೆಪಿಯನ್ನು ಇಕ್ಕಟ್ಟಿಗೆ ಸಿಲುಕಿಸಲು ರಾಹುಲ್ ಗಾಂಧಿ ಅವರು ಹೊಸ ಕಾರ್ಯತಂತ್ರವನ್ನು ಅಳವಡಿಸಿಕೊಂಡಿರುವುದರಿಂದ ಕಾಂಗ್ರೆಸ್‌ಗೆ ಅಂಕಿ-ಅಂಶಗಳು ಭರವಸೆ ಮೂಡಿಸುವಂತಿವೆ. ಇತ್ತೀಚಿನ ಸಮೀಕ್ಷೆಯ ಪ್ರಕಾರ, ಕಾಂಗ್ರೆಸ್ 106 ಸ್ಥಾನಗಳನ್ನು ಗೆಲ್ಲುವ ನಿರೀಕ್ಷೆಯಿದೆ. ಇದು ಜನವರಿ ಆವೃತ್ತಿಯಲ್ಲಿ ಅಂದಾಜಿಸಲಾಗಿದ್ದ 80 ಸ್ಥಾನಗಳಿಗಿಂತ ಗಣನೀಯ ಏರಿಕೆಯಾಗಿದೆ. ಅಲ್ಲದೆ ಆಗಸ್ಟ್ 2025ರ ಸಮೀಕ್ಷೆಯಲ್ಲಿ ಊಹಿಸಲಾಗಿದ್ದ 97 ಸ್ಥಾನಗಳಿಗಿಂತಲೂ ಹೆಚ್ಚಾಗಿದೆ.

ಎನ್‌ಡಿಎ ಮತ ಕುಸಿತ
ಮತ ಹಂಚಿಕೆಯ ವಿಷಯದಲ್ಲಿ, ಜನವರಿಯ ಅಂದಾಜಿಗಿಂತ (47%) ಎನ್‌ಡಿಎ ಅಲ್ಪ ಪ್ರಮಾಣದ ಕುಸಿತವನ್ನು (45.1%) ಕಾಣುವ ಸಾಧ್ಯತೆಯಿದೆ. ಇದು ಆಗಸ್ಟ್ 2025ರ ಸಮೀಕ್ಷೆ (46.7%) ನಂತರದ ಅತ್ಯಂತ ಕಡಿಮೆ ಪ್ರಮಾಣವಾಗಿದೆ. 2024ರ ಚುನಾವಣೆಯಲ್ಲಿ ಎನ್‌ಡಿಎ 44% ರಷ್ಟು ಮತಗಳನ್ನು ಪಡೆದಿತ್ತು.

INDIA ಬಣಕ್ಕೆ ಇತ್ತೀಚಿನ ಸಮೀಕ್ಷೆಯು 39.1%ರಷ್ಟು ಮತ ಹಂಚಿಕೆಯನ್ನು ಊಹಿಸಿದ್ದು, ಇದು ಜನವರಿಯ ಸಮೀಕ್ಷೆಯ ಮುನ್ಸೂಚನೆಗಿಂತ (39%) ಅತ್ಯಲ್ಪ ಏರಿಕೆಯಾಗಿದೆ.